පව් කාර වැඩ කරන්න එපා යැයි අම්මාගෙන් බැනුම අසමින් හොරෙන් හෝ කූඩුවලට එබී බලන්නට අයියා මෙන්ම තමන්ද සමත් වූ අයුරු ඉස්කෝලේ මහත්තයාට අද මෙන්ම මතකය.අයියා හා රංඩුවක් උන විටද කිසියම් නොහොබිනා කමක් කර අම්මා පහර දීමට එළවාගෙන පැමිනෙන විටද එකම ගැලවුම් කරුවා වූ‍යේද අඹ ගසමය."මේ කොල්ලට මහ පාරේ යනවට ලේසි නොවැ අඹ ගහ මුදුනට බඩ ගාන එක"විටක තම අම්මා කිසියම් වැඩිහිටියෙක් හා පැවසූවේ ආඩම්බරය මුසු ආදරයකින් බව මතක් වී ලොකු ඉස්කෝලේ මහත්තයාට අම්මගේ කරුණාවන්ත මූන හිතේ ඇඳි ගියේය.අයියා තරුණ වයසින්ම මහන දම් පිරීමට යාමත් ඉන්පසුව අක්කලා හා නංගිලා දීග යාමත් සමඟ දෙමව්පියන් සමඟ මහගෙදර තනිවූ තමාගේ දිවියට නැවතත් සුන්දරම කාලයක් ලඟා වූයේ ඉස්කෝලේ හාමිනේ හා විවාහ වූ පසුව බව සැබෑය.දන හිස දක්වා වැවී තිබූ කොන්ඩය තනි කරලට ගොතා හැන්ඩ්ලූම් ඔසරියකින් සැරසුන චාම් තරුණිය දුටු ගමන්ම තම හිත ගත්තේ සංසාර ගත පුරුද්දකට මෙනි.